Žene imaju bolji osjet dodira od muškaraca
nove medicinske studije pokazuju da osobe s kraćim, manjim prstima imaju bolji osjet dodira
Odavno je poznato da slijepi ljudi imaju pojačan osjet dodira. Neuroznanstvenik Dan Goldreich s kanadskog Sveučilišta McMaster, proučavao je slijepe pacijente i ustanovio da slijepe žene imaju osjetljivije prste od slijepih muškaraca. Ta je razlika postala kasnije očita i kod osoba s normalnim vidom. Kako bi provjerio ovo otkriće, Dan Goldreich je od svojih ispitanika zatražio da postave prste na komad plastike s vrlo tankim brazdama na površini. Nakon toga, otišao je i korak dalje: želio je saznati razlog zbog kojeg su vršci prstiju u žena osjetljiviji od onih u muškaraca. Počeo je proučavati prste i jednih i drugih. Saznao je da se dodir prenosi posebnim nervnim receptorima u koži na vrhovima prstiju i otkrio da svatko – bez obzira na veličinu prsta – ima otprilike isti broj takvih receptora. Dan Goldreich zaključuje da je u konačnici veličina prsta razlog zašto žene obično imaju osjetljivije prste – jer su im prsti i dlanovi manji. Sljedeći potez ovog znanstvenika je proučiti dlanove i prste djece. On pretpostavlja da i djeca imaju izoštreni osjet dodira, koji bi mogao postajati sve manje izražen kako ona odrastaju i ruke im postaju sve veće. Ova znanstvena studija objavljena je u stručnom časopisu Neuroscience.